Uit Saki Marais se Bangladesj-reisdagboek Deel 4 | SARIE
Helaas, ná my nag in die Honeymoon wil die "by-die-see-wees-gogga" my nie los nie. Hy't behoorlik gebyt. My hart oortuig my kop die skoon lug en rustigheid van die eko-plek is presies wat ek nodig het. Die pad suid loop ente langs die see, langs die Baai van Bengale. Dis idillies mooi. Die karre en tuktuks word al hoe minder hoe verder ons ry. Ek vra die tuktuk-drywer om tog stadiger te ry. Hierdie omgewing wil ek rustig en stadig indrink.
By die eko-park praat al die personeel Engels, nie vlot nie, maar darem verstaanbaar. Ek word 'n blommetjie in die hand gestop as gebaar van gasvryheid – 'n afrikaner wat in 'n blaar toegevou is en aan die onderkant met 'n blaarrepie vasgebind is. Die kamerman wys my twee kamers. Ek's dadelik verlief op nommer een. Dis kleiner, maar het 'n veraf branderuitsig en 'n hangmat op die stoep. Nommer twee is goedkoper en het 'n sitkamertjie en 'n tweede badkamer. Nommer een, Goat Skin Mule, het my hart gesteel en is duurder as gevolg van "… view and decoration, sir".
Ek verstaan dadelik hoekom Surfer, Dude dubbel die prys van Goat Skin Mule kos. Die badkamer lyk dieselfde as Goat Skin Mule s'n, maar hier's 'n buitebadkamer ook. Dis 'n groot opelugvertrek en al die pype is in verskillende diktes bamboes versteek. Die "mure" is van deurgesnyde bamboes, die loopdele is herwonne houtpanele. Die seep is gemaak deur voormalige prostitute wat gekies het om die bedryf vaarwel te roep en nou 'n seepmaakbesigheid bedryf. Die klerekassie is van bamboes, die wasgoedmandjie van gevlegte gras. Alles behalwe die matras is van herwonne materiaal gemaak. 'n Mens voel goed om hier te bly.
Die saak is uitgemaak, ek bly vir 'n tweede nag. Ek wonder of die gawe bestuurder my in Surfer, Dude sal laat aanbly teen Goat Skin Mule se prys …
Ek is absoluut MAL oor jou vertellinge en dit maak my lus om weer my dagboek op te neem. Om nie eens van al jou mooi foto's te praat nie. Jy kan regtig werk aan 'n koffietafelboek en ek sal een by jou neem met jou handtekening daarin – lol
Ja, om so te kan rondgaan en ander dele van die wereld te sien en te beleef, is werklikwaar 'n voorreg. Ek het ook eenkeer in Fiji op 'n Eco Lodge afgekom en was so spyt ek nie eerder daar gebly het nie. Wat 'n wonderlike ervaring was dit net nie en sal ek binnekort hier op Sarie van dit vertel. Jy het my nou lus gemaak om my dagstukkies met jou en die lesers te deel.
Geniet jou reise en kom kuier hier by my in Thailand! Ek is seker ons het baie in gemeen!
net vanaand met jaloerse ore gesit en luister na twee maaikies wat die week van thailand af teruggekom het. waar woon jy??
dankie vir die kompliment tjaart, 'n boek……..wow………sal lekke wees ne! bly jy geniet die foto's ook. jy moet eintlik die facebook albums kyk. daar's nog b.a.i.e.